จ่อขึ้นค่าเช่าที่ราชพัสดุ
ธนารักษ์จ่อขึ้นค่าเช่าที่ดินเชิงพาณิชย์ หวังรายได้ค่าเช่าเพิ่มเป็น 5,000 ล้านบาทปีนี้
20 ก.พ. 2559

ธนารักษ์จ่อขึ้นค่าเช่าที่ดินเชิงพาณิชย์ หวังรายได้ค่าเช่าเพิ่มเป็น 5,000 ล้านบาทปีนี้
นายจักรกฤศฏิ์ พาราพันธกุล อธิบดีกรมธนารักษ์ เปิดเผยว่า กรมเตรียมปรับราคาเช่าที่ดินราชพัสดุในเชิงพาณิชย์ใหม่ ซึ่งจะอิงกับราคาประเมินที่ดินใหม่ที่คำนวณรวมกับราคาตลาด โดยกรมธนารักษ์ได้ส่งเจ้าหน้าที่สำรวจที่ดินราชพัสดุ 12 ล้านไร่ทั่วประเทศ เพื่อรายงานภาพรวมการใช้พื้นที่ทั้งหมด คาดว่าได้ข้อสรุปภายในเดือน ก.พ.นี้ เบื้องต้นจะปรับค่าเช่าที่ดินเชิงพาณิชย์ก่อน ส่วนที่เช่าเพื่ออยู่อาศัยและทำการเกษตร ยืนยันว่ายังไม่มีการปรับราคาค่าเช่า
ทั้งนี้ คาดว่าผลจากการปรับราคาเช่าที่ดินเชิงพาณิชย์ครั้งนี้จะทำให้รายได้จากค่าเช่าที่ดินเพิ่มขึ้น 25% หรือเพิ่มอีก 1,000 ล้านบาทในปีนี้ จากปี 2558 ที่มีรายได้จากค่าเช่าที่ดิน 4,000 ล้านบาท และรายได้จากเหรียญอีกกว่า 1,000 ล้านบาท รวม 5,000 ล้านบาท และใน 5 ปีข้างหน้า คาดว่าจะเพิ่มเป็น 1 หมื่นล้านบาท หากโครงการเชิงพาณิชย์ การเช่าที่ดินแปลงขนาดใหญ่ เช่น ที่ดินมักกะสันได้ข้อยุติ เป็นต้น
นอกจากนี้ กรมธนารักษ์จะปรับระเบียบการเช่าที่ดินเชิงพาณิชย์ใหม่ เพราะสัญญารูปแบบเดิมมีปัญหามาก และเปิดให้เจ้าพนักงานใช้ดุลพินิจ กลายเป็นช่องโหว่ให้เอกชนครอบครองที่ดินเกินจริง เช่น สัญญาเดิมกำหนดให้สัญญาเช่าที่ดินจะเริ่มเมื่อก่อสร้างเสร็จ เอกชนบางรายจึงยื้อการก่อสร้างนานเป็น 10 ปียังไม่แล้วเสร็จ ต่อไปสัญญาใหม่จะเลิกข้อกำหนดเหล่านี้ รายใดเช่าครบ 30 ปีต้องคืนที่ดินให้กรมทันที หรือการต่อสัญญาต้องทำอย่างเป็นทางการ
"สัญญาเก่ามีปัญหามาก เอกชนบางรายแกล้งไม่ติดก๊อกน้ำ กลายเป็นสร้างห้องน้ำไม่เสร็จแค่ห้องเดียวอยู่กันเป็นสิบปี ทำให้สัญญาที่เช่าไว้อีก 30 ปีไม่เดินสักที แบบนี้กลายเป็นเอกชนรายหนึ่งได้ครอบครองที่กันยาว 40-50 ปี เรื่องแบบนี้ต้องเข้าไปจัดการ แต่รายไหนที่ยังอยู่ในสัญญาเช่าเดิมก็ต้องปล่อยไปก่อน ส่วนระเบียบใหม่และการปรับอัตราค่าเช่าก็จะเริ่มใช้กับเอกชนที่สนใจเช่าที่ดินราชพัสดุใน รูปแบบของการประมูลหลังจากนี้" นายจักรกฤศฏิ์ กล่าว
นายจักรกฤศฏิ์ กล่าวว่า เพื่อบรรเทาความเดือดร้อนให้ผู้เช่าที่ดินราชพัสดุที่ประสบปัญหาภัยแล้ง สำหรับพื้นที่ที่มีการประกาศเป็นเขตภัยแล้ง จำนวน 9 จังหวัด 31 อำเภอ คือ จ.พิษณุโลก เชียงราย มหาสารคาม สระแก้ว นครราชสีมา นครพนม อุตรดิตถ์ พะเยา และเชียงใหม่ โดยผู้เช่าที่ดินราชพัสดุเพื่อทำการเกษตรที่พืชผลได้รับความเสียหายจากภัยแล้ง เมื่อจังหวัดประกาศเขตภัยพิบัติแล้ว กรมจะยกเว้นการเรียกเก็บค่าเช่า 1 ปี (ปีที่ประสบภัย) และหากผู้เช่าชำระค่าเช่าแล้วสามารถนำไปเป็นค่าเช่าในปีถัดไปได้
สำหรับผู้เช่าเพื่อที่อยู่อาศัยที่มีฐานะยากจน กรมจะยกเว้นการเรียกเก็บค่าเช่าปี 2559 เป็นเวลา 1 ปีทั่วประเทศ และหากผู้เช่าที่ได้รับความเดือดร้อนมีการค้างชำระค่าเช่า ก็ให้จังหวัดพิจารณายกเว้นการเรียกเก็บค่าเช่าที่ค้างชำระเช่นกัน คาดว่าผลจาก 2 มาตรการนี้จะทำให้กรมธนารักษ์สูญเสียรายได้กว่า 100 ล้านบาท ในปีนี้